《放步园林得俗字韵》
宋代·郭印

林稀怨秋风，松柏未改绿。
偷閒挈杖来，小迳缘诘曲。
鸟鸣契深挈，山色供遐瞩。
欣然若有获，一荡尘襟俗。
平生本逸放，谁信简书束。
失身名宦场，冠冕成桎梏。
老骥欲何之，盐车终局促。
求仁又焉贪，知足乃不辱。
纳纳乾坤大，胡为自蹐跼。
归欤倘成赋，矫首云中鹄。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。